Rede vir treinbotsing bekendArgieffoto Treindienste in Oos-Londen is weer in werking nadat twee treine Donderdagmiddag by die Down-stasie gebots het. Altesaam 29 mense is in die ongeluk beseer nadat ŉ trein agterin ŉ stilstaande trein vasgery het. Die beseerdes is na die ongeluk na verskeie hospitale geneem, maar almal is intussen ontslaan. Veertien treinwaens en twee lokomotiewe is beskadig. Metrorail het Vrydag in ŉ verklaring gesê ‘n voorlopige ondersoek dui daarop dat ŉ menslike fout die ongeluk veroorsaak het. “Ons ondersoek dui daarop dat ŉ personeellid wat verantwoordelik was om die treine te beheer, ŉ fout gemaak het. ŉ Transnet-treinbeheerbeampte het ŉ trein op ŉ platform toegelaat waarop daar ŉ stilstaande trein met passasiers was,” het Metrorail gesê. Die ondersoek duur voort.